钦定古今图书集成/明伦汇编/官常典/第234卷 > 萧仲恭
## 钦定古今图书集成/明伦汇编/官常典/第234卷 > 萧仲恭

按《金史》本传：“仲恭本名术里者，祖挞不也，仕辽为枢
密使，守司徒，封兰陵郡王。父特末，为中书令，守司空、
尚主。仲恭性恭谨，动有礼节，能被甲，超橐驼。”辽故事：
宗戚子弟别为一班，号“孩儿班，仲恭常为班使，历宫
使、本班详稳。辽帝西奔天德，仲恭为护卫太保，兼领
军事，至霍里。”泊，大军奄至，仓卒走。仲恭母马乏不
能进，谓仲恭兄弟曰：“汝等尽节，国家无以我为也。”仲
恭母，辽道宗季女也。辽主伤之，命弟仲宣留侍其母，
仲恭从而西。时大雪寒甚，辽主乏食，仲恭进衣，并进
干糒，辽主困仲恭伏冰雪中，辽主藉之以憩。凡六日
乃至。天德始得食。后与辽主俱获，太宗以仲恭忠于
其主，特加礼待。天会四年，仲恭使宋且还，宋人意仲
恭、耶律余睹皆有亡国之戚，而余睹为监军，有兵权，
可诱而用之。乃以蜡丸书令仲恭致之余睹，使为内
应。仲恭素忠信，无反复志，但恐宋人留不遣，遂阳许
还见宗望，即以蜡丸书献之。宗望察仲恭无他，薄罚
之。于是再举伐宋，执二帝以归。累迁右宣徽使，改都
点检。宗磐与宗干争辩于熙宗前，宗磐拔刀向宗干，
仲恭呵之乃止。既而宗磐以反罪诛，仲恭卫禁有备，
以功加银青光禄大夫，迁尚书右丞。皇统初，封兰陵
郡王，授世袭猛安，进拜平章政事、同监修国史，封济
王。诏葬辽豫王于广宁，仲恭请往会葬，熙宗义而许
之。改行台左丞相。居无何，入为尚书右丞相，拜太傅，
领三省事，封曹王。天德二年，封越国王，除燕京留守。
海陵亲为书，以《玉山子》赐之。是岁，薨，年六十一，谥贞
𥳑。《正隆》例降王爵，改仪同三司、郑国公。